DEĊIŻJONI TAL-KUMMISSJONI
tad-19 ta' Frar 2009
dwar il-ħatra tal-membri u l-konsulenti tal-Kumitati Xjentifiċi u l-Grupp imwaqqaf mid-Deċiżjoni 2008/721/KE
(2009/146/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kummissjoni 2008/721/KE tal-5 ta’ Settembru 2008 li twaqqaf struttura konsultattiva ta’ Kumitati Xjentifiċi u esperti fil-qasam tas-sikurezza tal-konsumatur, is-saħħa pubblika u l-ambjent u li tirrevoka d-Deċiżjoni 2004/210/KE (1), u b’mod partikolari l-Artikoli 3 u 4 tagħha,
Billi:
(1)
Bid-Deċiżjoni 2008/721/KE, il-Kummissjoni waqqfet tliet Kumitati Xjentifiċi, dwar is-Sikurezza tal-Konsumatur (SCCS), dwar is-Saħħa u r-Riskji ambjentali (SCHER) u dwar ir-Riskji Emerġenti għas-Saħħa u dawk Identifikati Reċentement (SCENIHR) u l-Grupp ta’ Konsulenti Xjentifiċi dwar il-valutazzjoni tar-Riskju (minn issa ′l quddiem il-Grupp), fil-qasam tas-sikurezza tal-konsumatur, is-saħħa pubblika u l-ambjent.
(2)
Is-SCCS, is-SCHER u s-SCENIHR għandhom kull wieħed jikkonsistu f’massimu ta’ 17-il membru u n-numru ta’ konsulenti xjentifiċi fil-Grupp fi kwalunkwe żmien għandu jiġi deċiż mill-Kummissjoni skont il-bżonn tagħha għal konsultazzjoni xjentifika. Sabiex tkopri b’mod adegwat il-firxa wiesgħa ta’ suġġetti xjentifiċi li fuqhom hemm ippjanat li ssir konsultazzjoni mal-Kumitati Xjentifiċi matul il-mandat tagħhom, huwa xieraq li n-numru ta’ membri ta’ kull Kumitat Xjentifiku jkun iffissat għal 17 u n-numru ta’ Konsulenti Xjentifiċi tal-Grupp ikun iffissat għal 189.
(3)
Skont l-Artikoli 3(4) u 4(2) tad-Deċiżjoni 2008/721/KE, ġiet ippubblikata sejħa għal espressjonijiet ta’ interess li stabbiliet ukoll il-kriterji tas-selezzjoni u l-proċedura ta’ evalwazzjoni, li wasslet għal listi ta’ kandidati xierqa li minnhom il-Kummissjoni taħtar il-membri tal-Kumitati Xjentifiċi u l-Konsulenti Xjentifiċi tal-Grupp.
(4)
Skont l-Artikolu 3(2) tad-Deċiżjoni 2008/721/KE, is-selezzjoni tal-membri tal-Kumitati saret skont il-kompetenza tagħhom u b’mod konsistenti ma’ dan distribuzzjoni ġeografika li tirrifletti d-diversità ta’ problemi u metodi xjentifiċi, notevolment fl-Ewropa, u, skont l-Artikolu 4(1) tal-istess Deċiżjoni, is-selezzjoni tal-Konsulenti saret b’konsiderazzjoni tal-għan li tkun koperta l-usa’ firxa ta’dixxiplini kollha possibbli,
IDDEĊIDIET KIF ĠEJ:
Artikolu Waħdieni
In-Numru ta’ membri ta’ kull wieħed mit-tliet Kumitati Xjentifiċi imwaqqaf mid-Deċiżjoni 2008/721/KE huwa ffissat għal 17. L-esperti mniżżla fl-Anness I ta’ din id-Deċiżjoni huma maħtura bħala membri ta’ dawk il-Kumitati.
In-numru ta’ konsulenti xjentifiċi fil-Grupp huwa ffissat għal 189 u l-esperti mniżżla fl-Anness II ta’ din id-Deċiżjoni huma maħtura bħala Konsulenti Xjentifiċi dwar il-Valutazzjoni tar-Riskju għall-Grupp imwaqqaf mid-Deċiżjoni 2008/721/KE.
Magħmula fi Brussell, 19 ta’ Frar 2009.